Muňko, Dušan, generálny riaditeľ Sociálnej poisťovne (2013-12-16):
Vážená pani podpredsedníčka, vážené dámy, vážení páni poslanci. Budem reagovať najprv na pani podpredsedníčku parlamentu, pokiaľ sa týka výsluhových dôchodkov. Prekvapuje ma, pani poslankyňa, že kritizujete rozhodnutia a judikáty Najvyššieho súdu, kde Sociálna poisťovňa nič nemôže robiť. Ak ste mali niekoho napádať, tak to bol minister práce a sociálnych vecí v roku 2010, ´11, ´12, kedy pán Mihál, keď dostal stanovisko z ministerstva spravodlivosti a Najvyššieho súdu, aby sa vyjadril k výsluhovým dôchodkom a mala sa k nim vyjadriť aj Sociálna poisťovňa, nikto to neurobil.	Existujú judikáty, štyri v roku 2011, tri v 2012. Podľa nich bolo treba vyplácať dôchodky silovým rezortom. Boli ste v parlamente, keď som vystupoval k rozpočtu v roku 2011, kde som vymenoval všetky problémy, s ktorými sa pasuje Sociálna poisťovňa, a medzi nimi aj výsluhové dôchodky. Analytický kompletný materiál som odovzdal ministrovi, myslím že aj predsedovi výboru pánovi Brockovi, ale aj ďalším členom výboru. Išlo mi o to, aby sa zamysleli nad celým zákonom č. 461, ktorý má asi 40 dodatkov,. Zmeny treba urobiť aj v zákone č. 43. Ale pán Mihál nespravil nič. Napriek tomu stále platí, že k výsluhovým dôchodkom treba doplatiť starobný dôchodok. Čiže zákon č. 461 počítal len s baníkmi, ale nepočítal s ostatnými, tými 18 tisícmi ľuďmi, napríklad vojakmi či policajtmi. Najvyšší súd preto rozhodol a predtým konzultoval túto záležitosť s Ústavným súdom a tak isto pri rozhodnutí vychádzal aj zo smerníc Európskej únie. Niektoré veci som vám už vysvetľoval, ale je to zbytočné, pretože stanovisko Najvyššieho súdu je rozhodujúce. A smernica, ktorú sme vypracovali? Keď som druhýkrát nastúpil do Sociálnej poisťovne, pýtal som sa na veci, ktoré treba riešiť. Nikto ma neupozorni na výsluhové dôchodky. Až viceprezident Policajného zboru pán Lastovka, ktorý povedal, že majú sedem judikátov na priznávanie starobných dôchodkov výsluhovým dôchodcom. Na základe toho som začal riešiť veci od novembra 2012. Teraz  je december 2013. Vyzval som všetky ministerstvá, ktorých sa to týka, ministra spravodlivosti, ministra obrany, ministra vnútra, SIS-ku, aby vyčíslili, o akú sumu sa jedná. Do dnešného dňa bolo vyplatených zhruba tisícšesťsto ľudí, z toho bolo tristo žiadostí zamietnutých. Predstavuje to sumu asi 6 mil. euro. Prekvapuje ma, ako upozorňujete, že to bude mať dopad na Sociálnu poisťovňu. Sociálna poisťovňa v roku 2013 mala zvýšený rozpočet, o 500 mil. Výpadok, ktorý máme v roku 2013, je z toho dôvodu, že nám neplatia zdravotnícke zariadenia. Takže nie je výpadok u  živnostníkov alebo u firiem, ale hlavne v zdravotníctve. Vystúpil tu pán Hraško. Pani Gibalová niektoré veci realizovala. Pán Hraško, nemá význam reagovať na nezmysly, ktoré ste tu povedali. Pretože každý, kto vás počúva, tak vie, že sociálnej problematike nerozumiete. Sociálna poisťovňa môže robiť len to, čo my tu v parlamente schválime. A zákon č. 461, zákon č 43, ktorý rozhoduje, vždy schvaľoval parlament a generálny riaditeľ Sociálnej poisťovne to musí plniť. Takže zbytočne by som vám to vysvetľoval. Keď si naštudujete celý systém, potom by som sa k tomu vyjadril, ale teraz nie. Ďakujem pekne.